Hestebedgaard i Kattekærstrædet blev i 2008 foræret
til Foreningen Hestebedgaards Venner af den sidste ejer, Kjeld Larsen.
Kjeld Larsens familie havde ejet gården siden år 1713,
men gårdens historie rækker helt tilbage til år 1559.

Jeg besøgte gården en vinterdag i 2025
for at høre mere om foreningen,
der i dag hedder Foreningen Hestebedgaard.

Man siger jo, at billeder siger mere end ord,
så derfor har jeg valgt at lade mit indslag blive en slags fotoreportage.

![*Fotograf: Pia Harder*](image1.jpg)

Jeg går hen over gårdens toppede brosten
og tænker på dengang, hvor piger og karle klaprede rundt på stenene
i træsko uden gummisåler eller overlæder.
Det må have kostet nogle forvredne ankler.

Nakken må bukkes lidt, da jeg går ind ad hoveddøren
og indsnuser den specielle duft, som gamle huse kan have.

![*Fotograf: Birgit Friis Petersen*](image2.jpg)

Da jeg runder hjørnet til den første mindestue,
bliver jeg budt varmt velkommen af Kis og Pia,
der skal vise mig rundt og fortælle om gården
og det frivillige arbejde i foreningen.
Stuehuset med mindestuer, køkken og soveværelse
stammer helt tilbage fra 1849.

Under rundvisningen kommer vi godt rundt i krogene
i både stuehus, stald og staklade,
mens Kis og Pia fortæller om foreningens arbejde
med bl.a. at vedligeholde og renovere gården.

## Familien Larsen

Familien Larsen var den sidste familie, der boede på gården.
Olivia og Henrik, som ses på billedet nedenfor,
overlod gården til deres søn, Kjeld, sidst i 1960'erne.

![*Fotograf: Birgit Friis Petersen*](image3.jpg)

![*Fotograf: Birgit Friis Petersen*](image4.jpg)

Henrik Larsen førte dagbog gennem hele sit liv.

![*Fotograf: Birgit Friis Petersen*](image5.jpg)

På hylderne i et lille opbevaringsrum
finder man Henrik Larsens mange dagbøger og optegnelser.

Foreningen har indledt et samarbejde med Orø Museum i Bygaden
omkring et arkiv til de mange dokumenter.

## Stuehuset

Stuehuset rummer bl.a. tre mindestuer, et soveværelse og et køkken.

![*Fotograf: Birgit Friis Petersen*](image6.jpg)

Køkkenet bruges stadig ved forskellige arrangementer.
Til julemarkedet 2024, hvor bl.a. Kis havde travlt i køkkenet,
var der fuld gang i produktionen af æbleskiver og varme drikke.

![*Fotograf: Pia Harder*](image7.jpg)

Det gamle brændekomfur vækker minder hos mange af de besøgende.

![*Fotograf: Pia Harder*](image8.jpg)

Trævaskemaskinen står stadig i køkkenet
og minder mig om, hvor mange moderne bekvemmeligheder,
vi omgiver os med.
Den bruges dog ikke længere.

![*Fotograf: Pia Harder*](image9.jpg)

Det stemningsfulde soveværelse har i nyere tid fået en let overhaling,
hvor der bl.a. blev repareret murværk og opsat en moderne varmepumpe.

## Stakladen og stalden

![Høstfest i Stakladen i 2023.
*Fotograf: Birgit Friis Petersen*](image10.jpg)

Stakladen, der blev bygget i 1919,
bruges både til foreningens egne arrangementer
og udlejes til private fester.
Laden blev brandsikret for et par år siden.

![Et velbesøgt Julemarked 2024 i Stakladen.
*Fotograf: Pia Harder*](image11.jpg)

![*Fotograf: Pia Harder*](image12.jpg)

I gårdens stald kan man nu se gamle (jern)heste
og andre ting, man brugte på gården.
Der er også ofte udstillinger og værksteder,
bl.a. ved det traditionsrige julemarked.

![*Fotograf: Pia Harder*](image13.jpg)

![*Fotograf: Pia Harder*](image14.jpg)

Haven bruges til mange arrangementer i sommerhalvåret.
Alle er velkomne til at besøge haven i dagtimerne,
hvor man kan slå sig ned i havemøblerne og nyde en medbragt picnic.

![*Fotograf: Pia Harder*](image15.jpg)

Efter en hyggelig eftermiddag i fortidens tegn tog jeg hjemover
med mange indtryk og informationer summende i hovedet.
Mange tak til Kis og Pia for hjælpen.

::: {.callout-note}

## Aktiviteter

Egne arrangementer som Sommerdage, Høstfest og Julemarked

Rundvisning og beværtning af busselskaber

Deltagelse i Orødagen

Udlejning til private, for eksempel til bryllupsfester

Museumsvirksomhed onsdag og lørdag eftermiddag i sommerhalvåret

## Frivillige

De cirka 20 frivillige, der er tilknyttet foreningen, er opdelt i hold,
som tager sig af henholdsvis haven (den oprindelige del), huset,
småreparationer og skovhaven.
Derudover kommer selvfølgelig opgaver ved arrangementerne.

## Økonomi

Foreningens indtægter stammer fra medlemskontingenter, udlejning
samt indtjening ved egne arrangementer.

## Medlemskab

Et medlemskab af Foreningen Hestebedgaard koster 200 kr. om året.
Som medlem får man gratis entré til mindestuerne
og billigere leje af Stakladen.

:::

Hjemmeside
: <https://www.hestebedgaard.dk/>
